Einisch am e Tag, dr Benni isch grad us dr Schuel heicho, het ihm d Muetter gseit: «Benni, hesch es Päckli übercho, i ha dir's i dys Zimmer gleit. Aber gäu, zieh zersch d Schue ab! Mir ässe de grad!» Gwundrig isch dr Benni i sys Zimmer gsuuset, tatsächlich, es Päckli isch uf em Bett gläge. Mit ere Chinderschrift isch syni Adrässe druffegstande u Härzli, Blüemli u Balöngli sy uf ds Packpapier gchläbt gsy. Dr Benni het ds  Päckli ufgschrysse, das die das Züüg geng so guet müesse ypacke. Dinne isch es Briefli gläge. «Lieber Benni», isch gstande »leider haben Sie keinen Computer gewonnen, aber trotzdem vielen Dank, das Sie an unserem Wettbewerb teilgenommen haben. Als Trost senden wir Ihnen den beiliegenden kleinen Preis." Drunder isch irgend e Chribel vore Underschrift gstande.